b'\n_START_ARTICLE_\nTache Anastasiu\n_START_SECTION_\nBiografie\n_START_PARAGRAPH_\n\xc3\x8en anul 1881 Tache Anastasiu a cump\xc4\x83rat de la Emanoil Conachi-Vogoride, fiul Cocu\xc8\x9bei Vogoride \xc8\x99i nepotul lui Costache Conachi, conacul \xc8\x99i mo\xc8\x99ia de la \xc8\x9aig\xc4\x83ne\xc8\x99ti._NEWLINE_\xc3\x8en articolul \xe2\x80\x9ePa\xc8\x99a de Tecuci\xe2\x80\x9d, publicat la 4 iulie 1884 \xc3\xaen ziarul Vocea Covurluiului, gazetarul A. Radu elogia personalitatea lui Tache Anastasiu, care a realizat at\xc3\xa2tea lucruri \xc3\xaentr-un timp scurt. Ziaristul enumera astfel realiz\xc4\x83rile prefectului: \xe2\x80\x9ea \xc3\xaenceput \xc8\x99i terminat lucr\xc4\x83rile la \xc8\x99oselele din Tecuci, a terminat anul trecut o frumoas\xc4\x83 cl\xc4\x83dire pentru \xc8\x99coala de b\xc4\x83ie\xc8\x9bi nr. 1, acum se ridic\xc4\x83 un nou local pentru \xc8\x99coala de b\xc4\x83ie\xc8\x9bi pe locul d\xc4\x83ruit de D. Tache Anastasiu, localul \xc8\x99colii de fete nr. 1 se ridic\xc4\x83 acum, palatul justi\xc8\x9biei cu o sal\xc4\x83 mare pentru Curtea de jura\xc8\x9bi s-a terminat acum doi ani, palatul Prim\xc4\x83riei cu etajul de sus pentru primirea oaspe\xc8\x9bilor este terminat, un teatru frumos s-a ridicat \xc3\xaen Tecuci care serve\xc8\x99te \xc8\x99i ca hal\xc4\x83 pentru expozi\xc8\x9bie, un turn de observa\xc8\x9bie, iar comunele rurale le-a dotat cu localuri de \xc8\x99coal\xc4\x83\xe2\x80\x9d. _NEWLINE_Boierul Dimitrie P. Anastasiu a murit \xc3\xaen anul 1900. \xc3\x8en semn de recuno\xc8\x99tin\xc8\x9b\xc4\x83 fa\xc8\x9b\xc4\x83 de donatorul Tache Anastasiu, Academia Rom\xc3\xa2n\xc4\x83 a construit \xc3\xaen curtea bisericii, \xc3\xaen partea de nord, un cavou din marmur\xc4\x83 alb\xc4\x83 \xc8\x99i o cruce neagr\xc4\x83 din marmur\xc4\x83 neagr\xc4\x83 de Carrara cu o \xc3\xaen\xc4\x83l\xc8\x9bime de 4,50 m. Pe crucea neagr\xc4\x83 se afl\xc4\x83 o inscrip\xc8\x9bie simpl\xc4\x83: \xe2\x80\x9eTACHE P. ANASTASSIV 1836-1900\xe2\x80\x9d.\n_START_SECTION_\nDona\xc8\x9bii\n_START_PARAGRAPH_\nPrin testamentul s\xc4\x83u, \xc3\xaentocmit la 27 decembrie 1897, el \xc8\x99i-a l\xc4\x83sat \xc3\xaentreaga avere Academiei Rom\xc3\xa2ne. \xc3\x8enaltul for cultural al Rom\xc3\xa2niei a \xc3\xaenfiin\xc8\x9bat Funda\xc8\x9bia Tache Anastasiu, prin care a \xc3\xaenfiin\xc8\x9bat o \xc8\x99coal\xc4\x83 primar\xc4\x83 \xc3\xaen conacul din C\xc4\x83lm\xc4\x83\xc8\x9bui \xc8\x99i o \xc8\x99coal\xc4\x83 agricol\xc4\x83 (\xc8\x98coala de Agricultur\xc4\x83 a Academiei) la conacul din \xc8\x9aig\xc4\x83ne\xc8\x99ti. L\xc3\xa2ng\xc4\x83 conacul din C\xc4\x83lm\xc4\x83\xc8\x9bui au fost construite \xc8\x99i alte anexe care vor fi utilizate drept internat pentru copiii care nu erau din sat. Orice copil care era bun la \xc3\xaenv\xc4\x83\xc8\x9b\xc4\x83tur\xc4\x83 urma s\xc4\x83 fie ajutat financiar \xc8\x99i \xc3\xaendrumat spre \xc8\x99coli universitare. _NEWLINE_De asemenea, Academia Rom\xc3\xa2n\xc4\x83 trebuia s\xc4\x83 se \xc3\xaengrijeasc\xc4\x83 \xc8\x99i de biserica din C\xc4\x83lm\xc4\x83\xc8\x9bui, ocup\xc3\xa2ndu-se de achizi\xc8\x9bionarea \xc8\x99i p\xc4\x83strarea celor necesare desf\xc4\x83\xc8\x99ur\xc4\x83rii activit\xc4\x83\xc8\x9bii religioase, precum \xc8\x99i de plata salariilor preo\xc8\x9bilor, c\xc3\xa2nt\xc4\x83re\xc8\x9bilor \xc8\x99i a paracliserului. Prin testament, Tache Anastasiu cerea ca hramul bisericii s\xc4\x83 fie schimbat, fiind ales ca ocrotitor Sf\xc3\xa2ntul Mare Mucenic Dimitrie. \xc3\x8en fiecare an, de s\xc4\x83rb\xc4\x83toarea hramului, urma s\xc4\x83 se fac\xc4\x83 o slujb\xc4\x83 de pomenire a binef\xc4\x83c\xc4\x83torului \xc8\x99i familiei sale._NEWLINE_Conacul Tache Anastasiu din C\xc4\x83lm\xc4\x83\xc8\x9bui, construit la sf\xc3\xa2r\xc8\x99itul secolului al XIX-lea l\xc3\xa2ng\xc4\x83 biserica \xe2\x80\x9eSf. Gheorghe\xe2\x80\x9d, este inclus pe aceea\xc8\x99i list\xc4\x83 a monumentelor istorice, cu codul GL-II-m-B-03076.'